  Туспуктэм: vk.com (УдмФИЦ УрО РАН) Майя Бывальцева 21-тӥ тулыспалэ, Анай кыллэн калыккуспо нуналаз, Россиысь тодосъя академилэн Урал ёзэтысьтыз Эскеронъёсъя удмурт федерал центрысь Историяя, кылъя но литературая удмурт институтысь тодосъя лыдӟиськонниын (Ломоносов нимо ульча, 4) кылчилы, финно-угроведлы, кылосбур тодосъя кандидатлы Тамара Тепляшиналы сӥзем усьтӥзы. Со тодосчилэн вордскемез дырысен 100 ар тырмонлы тупатэмын, ивортӥз Центрлэн пресс-службаез. Тамара Тепляшина 100-лэсь трос тодос ужъёс гожтӥз, со пӧлын куинь монографиос. Соосын «Ею гордится удмуртская земля» адӟытонын тодматскыны луоз. Диалектолог сямен ужаны кутскыса, Тамара Тепляшина та удысъя кӧня ке дасо статьяос гожтӥз. Трос лэсьтӥз ономастика (аснимъёсты дышетон) ӧрын но, солэн 1980-тӥ арын потэм «Антропонимические модели пермских языков» монографиез нырысетӥез СССР-ын финн-угор ономастикая уж вал. 1955-тӥ арын «Тыловайский диалект удмуртского языка» темая кандидат диссертацизэ утиз. 1959-тӥ арысен но пенсие потытозяз СССР-ысь тодосъя академилэн Кылтодонъя институтаз ужаз. Удмурт ономастикаез, бесерман кылэз дышетонын трос лэсьтӥз, финно-угроведъёслэн кун но калыккуспо конгрессъёсазы мыло-кыдо пыриськылӥз. 1042-1946 аръёсы Тамара Тепляшина Горд армиын вал. Нырысь Карел фронтын зенитчица вал, собере Тихоокеанской флотын ярдурез утись бригадаын. «Отечественной войны II степени» орденэн, «За боевые заслуги», «За оборону Советского Заполярья», «За победу над Германией в Великой Отечественной войне 1941 – 1945 гг.» медальёсын пусъемын. 1994-тӥ арын «Заслуженный деятель науки Удмуртской Республики» дано ним сётӥзы. Тамара Тепляшина 9-тӥ южтолэзе 1924-тӥ арын Дэбес ёросысь Пичи Кизьна гуртын крестьян семьяын вордскиз. 2022-тӥ арын Зар-Медло гуртысь шоръёзо школалэн азбараз тодосчилы, Быдӟым Атыкай ожысь ветеранлы сӥзем стела усьтӥзы. Тегъёс: удмурткыл Тодос Дышетон ветеранъёс Ижкар Удмуртия  